Temeljem članka 12. stavak 3. Zakona o zaštiti od požara („Narodne novine“ br. 92/10) točke III. Programa aktivnosti u provedbi posebnih mjera zaštite od požara od interesa za Republiku Hrvatsku u 2023. godini (KLASA: 022-03/23-07/02, URBROJ: 50301-29/23-23-2, od 08. veljače 2023.) i članka 51. Statuta općine Bol (,,Službeni glasnik općine Bol broj 3/21), a na prijedlog Stožera civilne zaštite općine Bol, načelnica općine Bol 06. ožujka 2024. donosi



PLAN 
AKTIVNOG UKLJUČENJA SVIH SUBJEKATA ZAŠTITE OD POŽARA
NA PODRUČJU OPĆINE BOL U 2024. GODINI



I.
Ovim planom utvrđuju se svi subjekti zaštite od požara na području općine Bol koji su uključeni u protupožarnu sezonu 2024. godine a koji su izvršitelji Plana operativne provedbe programa aktivnosti u provedbi posebnih mjera zaštite od požara od interesa za Republiku Hrvatsku u 2024. godini na području općine Bol.


II.
1. VATROGASNO DRUŠTVO
Na području općine Bol nema profesionalnih vatrogasnih postrojbi već djeluje Dobrovoljno
vatrogasno društvo Bol (U daljnjem tekstu: DVD Bol).

Na razini Splitsko-dalmatinske županije ustrojena je vatrogasna zajednica i profesionalna vatrogasna postrojba.


2. ZAPRIMANJE DOJAVE
Pozivom na broj 193 ili 112. Broj 193 je lociran u Županijskom vatrogasnom operativnom centru Split (ZVOC) a broj 112 u Centru 112 Split. Djelatnici navedenih centara prema dojavi obavještavaju dežurnog u operativnom dežurstvu DVD Bol na broj 021 635-582 koji vrši obavještavanje zapovjednika i zavisno o vrsti događaja uzbunjuje se operativne vatrogasce.

Vatrogasna postrojba DVD-a Bol može se obavijestiti i izravno na navedeni broj operativnog dežurstva DVD Bol ili na telefon Zapovjednika DVD-a 091 5233921.

Intervencijom rukovodi zapovjednik ili njegov zamjenik, koji imaju položeni ispit za vatrogasca s posebnim ovlastima ili odgovornostima.


3. PLANIRANO STANJE
Redoslijed uključivanja postrojbi u akciju gašenja biti će promijenjen i ubrzan po broju postrojbi i vatrogasaca u slučajevima nekontroliranog ili ubrzanog razvoja požara.




SUSTAV UKLJUČIVANJA POSTROJBI U AKCIJU GAŠENJA POŽARA

	

	AKTIVNOST 
	NAČIN DOJAVE 
	VATROGASNE SNAGE

	dojava požara u OVC DVD-a
	telefon/mob. radio veza 
	dežurni u operativnom centru
prima dojavu

	uzbunjivanje dežurne smjene
DVD-a 
	radio veza telefon/mob.
	dežurni uzbunjuje dežurnu
smjenu i po potrebi
zapovjednika postrojbe DVD-a koje se nalazi u zoni požara i aktivira pripadnike do jednog odjeljenja (10 vatrogasaca)

	uzbunjivanje smjene u
pripremi DVD-a 
	radio veza telefon/mob.
	u slučaju većeg požara dežurni
(po procjeni zapovjednika na
terenu) uzbunjuje smjenu u
pripremi DVD-a

	uzbunjivanje preostalog
dijela DVD-a 
	radio veza telefon/mob.
	u slučaju požara širih
razmjera (po procjeni zapovjednika akcije
gašenja) dežurni uzbunjuje preostali
dio postrojbe DVD-a

	uzbunjivanje
DVD-a susjednih općina na Braču
	radio veza telefon/mob.
	



Sustav subordinacije i zapovijedanja
Vatrogasnu intervenciju vodi voditelj vatrogasne postrojbe koja je prva počela s intervencijom.
Kad na mjesto događaja prva izađe dobrovoljna vatrogasna postrojba, voditelj te postrojbe vodi
vatrogasnu intervenciju do dolaska zapovjednika operativnog područja Brač, nakon čega on preuzima požarište.

Ako voditelj koji vodi vatrogasnu intervenciju ocijeni da raspoloživim sredstvima i snagama nije u mogućnosti uspješno obaviti intervenciju, o nastaloj situaciji odmah obavješćuje putem ZVOC-a županijskog vatrogasnog zapovjednika koji preuzima vođenje intervencije.
Odluku o dinamici uključivanja većeg broja postrojbi u akciju gašenja donosi županijski vatrogasni zapovjednik ili osoba koju on ovlasti, a na prijedlog voditelja akcije gašenja.

Uključivanje vatrogasnih postrojbi izvan područja općine Bol
Planom zaštite od požara predviđeno je uključivanje vatrogasnih snaga izvan područja općine Bol za požare širih razmjera isključivo na temelju odluke Županijskog vatrogasnog zapovjednika ili osobe koju on ovlasti a u skladu sa županijskim planom zaštite od požara i eksplozija.

Uključivanje Šumarije u akciju gašenja požara
Kod šumskih požara i požara otvorenih prostora, u akciju gašenja uključuju se Šumarija Split - ispostava Brač s interventnom ekipom za gašenje požara i izradu prosjeka (8 djelatnika).



Uključivanje Hrvatske vojske
Uključivanje Hrvatske vojske u akciju gašenja požara vršiti će se po zahtjevu Županijskog vatrogasnog zapovjednika ili osobe koju on ovlasti.

4. UKLJUČIVANJE PODUZEĆA I SLUŽBI U AKCIJU GAŠENJA

Distributer električne energije
Pozivanje dispečera HEP radi isključenja dovoda električne energije do objekta ili lokacije na
kojoj se vrši vatrogasna intervencija, izvršit će se na zahtjev voditelja vatrogasne intervencije.

Uključivanje komunalnih poduzeća
U slučaju potrebe osiguranja povećanog protoka vode ili zatvaranja dovoda vode, dežurna služba Vodovoda Brač d.o.o uključuje se u akciju gašenja požara. Jednako tako se uključuje i općinsko komunalno poduzeće Grabov rat d.o.o..

Osiguranje vozila i mehanizacije
U slučaju većih požara na otvorenom prostoru, potrebno je osigurati teške građevinske strojeve radi izrade protupožarnih prosjeka i zapreka. 

	NAZIV 
	OPREMA

	Grabov rat d.o.o.
	1 bager, 1 kamion

	Bilić d.o.o.
	2 bagera, 2 kamiona



5. LOGISTIKA
Opskrba hranom i pićem
Opskrba gasitelja hranom i pićem osigurava se na zahtjev zapovjednika vatrogasnih postrojbi s operativnog područja za vrijeme velikih vatrogasnih intervencija čije trajanje je dulje od 8 sati ili kraće po prosudbi zapovjednika, zbog naročitih okolnosti pri obavljanju vatrogasnih intervencija.

Opskrbu osigurava općina Bol, kao jedinica lokalne samouprave na čijem se području odvija
intervencija. Preuzimanje i dopremu hrane i pića obavljat će vatrogasne postrojbe na način kako
to odredi zapovjednik intervencije, a u dogovoru s odgovornom osobom općine.

Opskrba vodom
Cijela općina Bol ima uređenu vodovodnu mrežu u sklopu koje je ustrojena hidrantska
mreža te su isti u nadležnosti općine Bol. Svi hidranti su spojeni na vodovodnu mrežu o kojoj skrbi Vodovod Brač d.o.o.
Dijelovi općine koji nemaju ustrojenu vodovodnu, odnosno hidrantsku mrežu, opskrbljuju se
putem cisterni.

Opskrba gorivom
Čim intervencija u prostoru traje više sati dolazi do potrebe za pojedinačnim dopunjavanjem gorivom. Sve postrojbe moraju imati osigurane pričuve goriva. Općina Bol u suradnji s DVD-om Bol osigurat će materijalna sredstva i mjesta za opskrbu postrojbi gorivom.

Smještaj
Kada se u intervenciju uključuju vatrogasne postrojbe iz udaljenih mjesta te kad nije moguće
izvršiti smjenu u nekoliko sati, općina Bol i DVD Bol dužni su osigurati prikladan smještaj za odmor vatrogasaca. 

III.
Zaštita od požara i vatrogastvo uređeni su Zakonom o zaštiti od požara (NN 92/10),  Zakonom
o vatrogastvu (NN 125/19) te ostalim podzakonskim aktima.
Sve radnje i postupci koji reguliraju zaštitu od požara i vatrogastvo u Republici Hrvatskoj a nisu navedene u ovom planu biti će regulirane navedenim Zakonima.


IV.
Ovaj Plan stupa na snagu danom donošenja a objavit će se u „Službenom glasniku općine Bol“



KLASA:240-05/24-01/005
URBROJ:2181-18-03-24-01
Bol, 6.3. 2024.


								Načelnica općine Bol
								Katarina Marčić
